หนูมีเรื่องรบกวนปรึกษา พญ.สลิล ตามนี้ค่ะหลายวันก่อนหนูยืนคอยรถเมล์อยู่ริมฟุตบาท และก็มี ผญ.คนนึง ดูท่าทางสติไม่ดี ไปหยิบขวดน้ำดื่มที่คนทานเหลือแล้ววางทิ้งไว้ มาล้างมือ พอล้างเสร็จก็สะบัดมือแรงๆ จนน้ำกระเด็นมาโดนหน้าหนู และมีหยดนึงเข้าตา หนูกลัวว่ามือเค้าจะสกปรกและมีเชื้อโรค (และกลัวน้ำในขวดนั้นสกปรกด้วยเพราะเป็นน้ำที่คนเค้าทิ้งแล้ว) แบบนี้ตาหนูจะเป็นอะไรมั้ยคะ? แต่ตอนที่โดนน้ำเข้าตาก็ไม่ได้แสบ และตอนนี้ผ่านมา 5 วันแล้วก็ยังปกติอยู่ค่ะ
สวัสดีค่ะ การโดนน้ำที่ล้างมือเข้าตา อาจเสี่ยงต่อการติดเชื้อไวรัสและแบคทีเรียต่างๆ ที่ทำให้เกิดเยื่อบุตาอักเสบได้ ดังนั้น หลังจากที่โดนน้ำเข้าตา ควรล้างตาด้วยน้ำสะอาดโดยปล่อยให้น้ำไหลผ่านตาหรือล้างตาด้วยน้ำยาสำหรับล้างตาค่ะอย่างไรก็ตาม หากเหตุการณ์ผ่านมา 5 วันแล้ว ไม่ได้มีอาการผิดปกติอะไร คือไม่มีแสบตา เจ็บตา เคืองตา ตาแดง มีขี้ตามาก ก็แสดงว่าไม่ได้มีการติดเชื้ออะไรมาค่ะสำหรับเชื้อโรคอื่นๆ เช่น HIV ไวรัสตับอักเสบบีและซี โอกาสที่จะติดถือว่าแทบไม่มี เพราะโรคเหล่านี้จะติดจากการสัมผัสเลือดหรือสารคัดหลั่งโดยตรง จะไม่ติดจากการที่มีสารคัดหลั่งละลายอยู่ในน้ำ (หากมีอยู่ค่ะ)